

1. sz. melléklet a 123-448/2020. sz. előterjesztéshez

Budapest Főváros XIV. Kerület Zugló Önkormányzat
Képviselő-testülete
.../2020. (… …) önkormányzati rendelete
a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet módosításáról

Budapest Főváros XIV. Kerület Zugló Önkormányzat Képviselő-testülete a közúti közlekedésről szóló 1988. évi I. törvény 48. § (5) bekezdés e) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 3. pontban meghatározott feladatkörében eljárva a következőket rendeli el:
1. § Budapest Főváros XIV. Kerület Zugló Önkormányzat Képviselő-testületének a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet (a továbbiakban: Ör.) 1. § (1) bekezdés helyébe a következő rendelkezés lép:
„1. § (1) E rendelet hatálya – a taxiállomások kivételével - kiterjed Budapest Főváros XIV. kerület Zugló Önkormányzata (a továbbiakban: Önkormányzat) közigazgatási területén található helyi közutakon, az Önkormányzat tulajdonában álló, közforgalom elől el nem zárt magánutakon, valamint tereken, parkokban és egyéb közterületeken kialakított, Budapest főváros Közgyűlésének a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendeletében (a továbbiakban: fővárosi parkolási rendelet) meghatározott, várakozási- és védett övezetekre, differenciált várakozási idejű és díjú várakozási célú területekre.”

2. § Az Ör. 4. § (1) bekezdése az alábbi (1b) bekezdéssel egészül ki:
4. § (1)
[bookmark: _GoBack]„(1b) A fővárosi parkolási rendelet 10. § (1) bekezdésében meghatározottakon túl a fővárosi parkolási rendelet 1. mellékletében időtartam korlátozás nélkül kijelölt területen belül elhelyezkedő 1140-es azonosítású várakozási övezetben, amely a Kacsóh Pongrác út-Kassai tér- Szikszó park  - Lőcsei út - Telepes utca - Nagy Lajos király útja - Thököly út – Francia út - Erzsébet királyné útja – Hungária körút által határolt terület, beleértve  - a Kacsóh Pongrác út Mexikói út és Amerikai út közötti szakasza, a Telepes utca, a Nagy Lajos király útja, a Francia út, az Erzsébet királyné útja és a Hungária körút kivételével – a határoló utakat és tereket, továbbá a Szugló utca – Lőcsei út – Egressy út – Egressy tér - Nagy Lajos király útja által határolt területet, valamint a Telepes utca – Fűrész utca – Csömöri út – Lőcsei út – Bosnyák utca – Fűrész utca – Szugló utca – Nagy Lajos király útja által határolt terület, lakossági várakozási hozzájárulásra jogosult az is, akinek állandó lakóhelye a várakozási övezettel közvetlenül szomszédos „kapcsolódó parkolási területen”: a  Kacsóh Pongrác út - Rákospatak utca -Vezér utca - Egressy út - Nagy Lajos király útja – Szugló utca - Mexikói út által határolt területen van, beleértve a határoló utakat is.”

3. § (1) Az Ör. 8. § (1) bekezdés e) pontjának helyébe az alábbi rendelkezés lép:
„8. § (1)
e) belügyminiszter irányítása alá tartozó belügyi szerv,”

(2) Az Ör. 8. § (1) bekezdése az alábbi g) ponttal egészül ki:
„8. § (1)
g) az Önkormányzat, vagy az Önkormányzat 100%-os tulajdonában lévő gazdasági társaságok megbízásából közfeladat ellátásában közreműködő szervezet.”

(3) Az Ör. 8. § (2) bekezdése az alábbi e) ponttal egészül ki:
„8. § (2)
e) Az (1) bekezdés g) pontjában szereplő szervezet kérelme esetében a kérelem benyújtásakor kérelmező meghatározza a városműködtetési behajtási-várakozási hozzájárulással érintett gépjárművek rendszámát, a munkavégzés(ek) helyszínét, és a munkavégzés(ek) időtartamát.”

(4) Az Ör. 8. § (3) bekezdése helyébe az alábbi rendelkezés lép:
„8. § 
(3) A városműködtetési és a hitéleti behajtási-várakozási hozzájárulás az (1) bekezdés g) pontjában meghatározott szervezet esetében a kérelmében meghatározott munkavégzési helyszín szerinti várakozási- és védett övezetbe történő behajtásra és a kérelemben megjelölt munkavégzés időtartamára szóló határozott időre vonatkozó díjfizetés nélküli várakozásra, egyéb esetekben várakozási övezetekben díjfizetés és időtartam korlátozás nélküli várakozásra, valamint a védett övezetekbe való behajtásra és ott időtartam korlátozás nélküli várakozásra jogosít.”
(5) Az Ör. 8. § (4) bekezdése helyébe az alábbi rendelkezés lép:
„8. §
(4) A városműködtetési és a hitéleti behajtási-várakozási hozzájárulási kérelem elbírálásának és nyilvántartásának költségtérítése gépjárművenként 2.000 Ft, mely összeg az eljárás megkezdését követően vissza nem igényelhető.”

4. § Az Ör. 9. § helyébe az alábbi rendelkezés lép:
„9. § A városműködtetési és a hitéleti behajtási-várakozási hozzájárulás – a 8. § (1) bekezdés g) pontjában meghatározott szervezet kivételével - a kiadás napjától a kiadás évét követő év január 31. napjáig érvényes. 


5. § Az Ör. 7/A. Intézményi várakozási hozzájárulások alcím és rendelkezései helyébe az alábbi alcím és annak rendelkezései lépnek:

„7/A. Intézményi várakozási hozzájárulás 

9/A. § (1) Intézményi várakozási hozzájárulás annak a természetes személynek adható, aki
a) az Önkormányzat 100 %-os tulajdonában álló gazdasági társaságban, Budapest Főváros XIV. Kerület Polgármesteri Hivatalnál,
b) a várakozási övezetben jogszabályi felhatalmazás alapján állami beruházást végző gazdasági társaságban,
c) a várakozási övezetben székhellyel, telephellyel rendelkező 
      ca) az Önkormányzat fenntartásában álló költségvetési szervnél, 
cb) köznevelési intézménynél,  
cc) kórházban, 
cd) államigazgatási szervnél, vagy
ce) olyan intézménynél, amely a Honvédelmi Minisztérium és a Magyar Honvédség katonai szervezeteinek protokolláris, szolgálati és szabadidős kulturális rendezvényeinek a szervezését, lebonyolítását végzi,
foglalkoztatotti jogviszonnyal rendelkezik.	

(2) Intézményi várakozási hozzájárulás az intézményvezető vagy a vezető tisztségviselő kérelmére abban az esetben adható ki, ha  
a) az eljárási költség megfizetésre került,
b) a kérelem beadásának időpontjában – a parkolás-üzemeltető nyilvántartása szerint – a foglalkoztatottnak nincsen 30 napnál régebbi jogosulatlan parkolási esemény miatt kiszabott és nem vitatott várakozási díj és pótdíjtartozása,
c) munkáltatója igazolta a foglalkoztatotti jogviszony fennállását és
d) a foglalkoztatott a kérelemben megjelölt gépjármű üzemben tartója, vagy – ennek hiányában – a foglalkoztatótól kizárólagos használatba kapta és az a foglalkoztató üzemben tartásában, lízingelésében vagy tartós bérletében áll.

(3) Intézményenként, gazdasági társaságonként:

a) az (1) bekezdés a) pontjában szereplő, az Önkormányzat 100%-os tulajdonában álló gazdasági társaságban  - vezető tisztségviselő jelzése szerint  - legfeljebb  30 - 30, 
b) az (1) bekezdés b) pontjában, c) pont ca), cb) és cd) alpontjai szerinti esetekben – a vezető tisztségviselő, a szerv vezetője, és az intézményvezető jelzése szerint - legfeljebb 40 – 40 db, 
c) az (1) bekezdés c) pont cc) alpontjában szereplő esetben  - intézményvezető jelzése szerint – állami fenntartású intézmény esetében legfeljebb 50 – 50 db, egyéb fenntartó esetében legfeljebb 40 – 40 db,
d) az (1) bekezdés a) pontjában szereplő, Budapest Főváros XIV. kerület Zuglói Polgármesteri Hivatalnál, és a c) pont ce) alpontja szerinti esetekben - a jegyző, valamint az intézményvezető jelzése szerint - legfeljebb 80-80 db, 

intézményi várakozási hozzájárulás biztosítható.

(4) Az intézményvezető és a vezető tisztségviselő a foglalkoztatott jogviszonyának megszűnéséről a parkolás-üzemeltetőt 2 munkanapon belül köteles írásban értesíteni.
(5) Az éves intézményi várakozási hozzájárulás a kiadás napjától a kiadás évét követő év január 31. napjáig, a negyedéves intézményi hozzájárulás a kiadás napjától a negyedévet követő 3. munkanapig, de legfeljebb a foglalkoztatotti jogviszony fennállásáig érvényes. 


9/B. § (1) A 9/A. § (1) bekezdés a) pontja szerinti intézményi várakozási hozzájárulás – a Budapest Főváros XIV. kerület Zuglói Polgármesteri Hivatal esetében legfeljebb 40 darab várakozási hozzájárulás tekintetében – az Önkormányzat közigazgatási területén lévő várakozási övezetekben díjfizetés és időtartam korlátozás nélküli várakozásra, valamint a védett övezetekbe való behajtásra és ott időtartam korlátozás nélküli várakozásra jogosít.

(2) A Budapest Főváros XIV. kerület Zuglói Polgármesteri Hivatal tekintetében legfeljebb 40 darab várakozási hozzájárulás, valamint a 9/A. § (1) bekezdés b-c) pontja szerinti intézményi várakozási hozzájárulás a beruházás helyszíne, az intézmény, szervezet székhelye, telephelye szerinti várakozási övezetben  -  a (3) bekezdésben szereplő eset kivételével  - a  (4) bekezdésben meghatározott díjfizetés ellenében, időtartam korlátozás nélküli várakozásra jogosít. 

(3) A 9/A. § (1) c) pont cc) alpontja szerinti esetben – állami fenntartású intézmény esetében legfeljebb 20 – 20, egyéb fenntartó által fenn tartott intézmény esetében legfeljebb 10-10  várakozási hozzájárulás tekintetében – díjfizetési kötelezettség nem áll fenn.


(4) A 9/A. § (1) bekezdés a)-c) pontja szerinti intézményi várakozási hozzájárulás esetében alkalmazotti kedvezmény jár, melynek éves díja: 
a) a 9. § (1) bekezdés a) pontjában szereplő Budapest Főváros XIV. kerület Zuglói Polgármesteri Hivatal esetében - legfeljebb 40 darab várakozási hozzájárulás tekintetében - a 4. díjtételű várakozási övezet, 
b) a 9/A. § (1) bekezdés b) pont szerinti esetben az 1. díjtételű várakozási övezet,
c) a 9/A. § (1) bekezdés c) pont ca)-cd) alpontjai szerinti esetekben  - a cc) alpont esetén legfeljebb 30 – 30  darab várakozási hozzájárulás tekintetében - a 4. díjtételű várakozási övezet,
d) a 9/A. § (1) bekezdés c) pont ce) alpontja szerinti esetben a 3. díjtételű várakozási övezet

óradíjának kétszázötvenszerese.

(5) Az intézményi várakozási hozzájárulási kérelem elbírálásának, nyilvántartásának, valamint a változás-bejelentési eljárásnak a költségtérítése gépjárművenként 2 000 Ft, mely összeg az eljárás megkezdését követően vissza nem igényelhető.”

6. § (1) Az Ör.10/B. § (1) bekezdés helyébe az alábbi rendelkezés lép:
„10/B. § (1) Az a bírósági cégnyilvántartásba bejegyzett, üzletszerű gazdasági tevékenységet folytató gazdálkodó szervezet vagy az az egyéni vállalkozó, aki az Önkormányzat közigazgatási területén levő székhelyen, telephelyen vagy fióktelepen látja el a tevékenységét, valamint a zuglói lakóhellyel, vagy tartózkodási hellyel rendelkező lakos, kérelmére határozott idejű várakozási hozzájárulásban részesülhet.”



(2) Az Ör.10/B. § (3) bekezdés helyébe az alábbi rendelkezés lép:
„10/B
(3) A határozott idejű várakozási hozzájárulás az érvényességi ideje alatt – a (4) bekezdésben meghatározott eltéréssel – a gazdálkodó szervezet vagy az egyéni vállalkozó székhelye, telephelye, vagy a zuglói lakos lakóhelye, tartózkodási helye szerinti várakozási övezetben díjfizetés és időtartam korlátozása nélküli várakozásra jogosít.”

(3) Az Ör.10/B. § (4) bekezdés helyébe az alábbi rendelkezés lép:
„10/B
(4) A székhely, telephely, lakóhely, tartózkodási hely szerinti várakozási övezeten belüli védett övezetben a határozott idejű várakozási hozzájárulás csak akkor jogosít díjfizetés és időtartam korlátozása nélküli várakozásra, ha a gazdálkodó szervezet vagy az egyéni vállalkozó székhelye, telephelye, vagy a zuglói lakos lakóhelye, vagy tartózkodási helye a védett övezetben található.”

7. § Az Ör. 14. § (6) bekezdés helyébe az alábbi rendelkezés lép:
„14. §
(6) A 9/A. § (1) bekezdés szerinti intézményi várakozási hozzájárulás esetében lehetőség van negyedéves intézményi várakozási hozzájárulás megfizetésére. A negyedéves intézményi várakozási hozzájárulás érvényességi ideje a kiadás napjától az adott negyedév utolsó napját követő 3. munkanap.”

8. § (1) Az Ör. 16. § (5) bekezdés helyébe az alábbi rendelkezés lép:
„16. §
(5)  Ha parkolási díj fizetése során a gépjármű üzembentartója a rendszámot vagy a zónakódot az azonosító karakter tévesztésével adta meg, de az adatok a várakozási díj megfizetésének az ellenőrzésére kétséget kizáróan alkalmasak, a gépjármű üzembentartójának a kérelmére törölhető a kiszabott pótdíj.”
(2) Az Ör. 16. § (6a) bekezdés helyébe az alábbi rendelkezés lép:
„16. §
(6a) A (6) bekezdés szerint méltányosság akkor gyakorolható, ha a díjfizetés elmulasztása miatt a kérelem benyújtásáig felmerült valamennyi költséget a kérelmező a parkolás-üzemeltető számára megtéríti.”

9. § Az Ör.18. § helyébe az alábbi rendelkezés lép:
„18. § (1) A polgármester a 16. §-ban meghatározottaktól eltérő esetekben – különösen méltányolható, a kérelmező részéről felmerült rendkívüli élethelyzetre tekintettel – a gépjármű üzembentartójának kérelmére – a parkolás-üzemeltető szakmai véleményének, javaslatának ismeretében – az adott ügy összes körülményeire tekintettel a kiszabott pótdíjat elengedheti.

(2)  Az (1) bekezdés szerinti méltányosság gyakorlásának feltétele, hogy a kérelmező a kérelem benyújtásáig felmerült költséget a parkolás-üzemeltető részére megtéríti. A kérelmező indokolással ellátott kérelme alapján a polgármester dönt arról, hogy a kérelem benyújtásának időpontjáig felmerült költségek a kérelmezőt terhelik-e.  A polgármester a méltányosság gyakorlásakor a pótdíj elengedésén kívül – amennyiben felmerülnek – a keletkezett költségek tekintetében is döntést hoz.

(3) Az (1) bekezdés szerinti méltányosság gyakorlásáról a polgármester – a személyes adatok védelme szükséges biztosításával – a soron következő ülésén tájékoztatja a Képviselő-testületet.”

10. § Az Ör. a következő 21. §-al egészül ki:
„21. § Az Önkormányzat közigazgatási területén új várakozási övezetben fizető parkolás bevezetése - a fővárosi parkolási rendeletben meghatározott követelmények teljesülését követően  - az alábbi feltételek betartása mellett  történhet:
a) a bevezetés időpontját megelőzően hét nappal a rendszer teszt üzemmódban működik, a lakosság folyamatos tájékoztatásával egyidejűleg,
b) a bevezetés kezdő napját követő hét nap „pótdíjazási türelmi időszak”, mely során a rendszer üzemelése során a parkolóórák működnek, a várakozási közszolgáltatás igénybevételéért járó ellenérték megfizetésének az ellenőrzése megtörténik, de pótdíjak kiszabására nem kerül sor, csak figyelmeztetést alkalmaznak a nem fizetőkkel szemben a parkoló ellenőrök,
c) a várakozási övezethez kapcsolódóan - Zugló közigazgatási területén belül – a 4.§ 1(a) és (1b) bekezdésében megfogalmazottakhoz hasonlóan kapcsolódó parkolási terület kerül meghatározásra.”
11. § Hatályát veszti az Ör. 1. sz. melléklete.
12. § (1) Ez a rendelet – a (2) bekezdésben foglaltak kivételével - 2020. szeptember 1. napján lép hatályba.
(2) A rendelet 3. § (2) és (3) bekezdésének, 5. és 6. §-ának rendelkezései 2020. október 1. napján lépnek hatályba.
 (3) A rendelet rendelkezéseit a folyamatban levő ügyekben is alkalmazni kell.



Horváth Csaba 					Dr. Tiba Zsolt
              polgármester			                       	       jegyző





ÁLTALÁNOS INDOKOLÁS

Budapest Főváros XIV. Kerület Zugló Önkormányzata Képviselő-testületének a XIV. kerület közigazgatási területén a járművel várakozás rendjének kialakításáról, és az üzemképtelen járművek tárolásának szabályozásáról szóló 26/2017. (VI.26.) számú önkormányzati rendelete (a továbbiakban: Ör.) szabályozza a kerület közigazgatási területén a várakozás rendjét. 
A 2017. szeptember 1. napján megkezdett parkolás-üzemeltetés tapasztalatai alapján az új várakozási övezet kialakításához és 2020. augusztus 01. napjától történő üzemeltetéséhez kapcsolódóan, elsősorban a parkolás-üzemeltető társaság üzemeltetési tapasztalatai és jövőbeni változtatási javaslatai alapján figyelemmel a zuglói lakosok javaslataira került kialakításra a rendelet módosítás koncepciója és egyes rendelkezései.

RÉSZLETES INDOKOLÁS
1. §-hoz:
A rendelkezés jogalkotásról szóló jogszabályokra figyelemmel megszünteti az 1. sz. mellékletre történő hivatkozást, amely gyakorlatilag megismételte a Budapest Főváros Közgyűlésének a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendeletében (a továbbiakban: fővárosi parkolási rendelet) felsorolt zuglói várakozási övezeteket és díjszabás szerinti besorolásukat.

2. §-hoz:
A rendelkezés a lakossági várakozási hozzájárulásra jogosultak körét kiszélesíti, eszerint nem csak az jogosult lakossági várakozási hozzájárulásra,  akinek állandó lakóhelye a 1140-es várakozási övezet 2020. augusztus 1-jétől kibővült területén van, hanem az övezet határától 2-3 utcányi távolságban lakók is jogosultak lesznek a 1140-es várakozási övezetben lakossági várakozási hozzájárulásra.
A módosítás indoka, hogy azok, akik nem a fizetős várakozási övezeten belül laknak, hanem annak közvetlen közelében, a parkolási övezetből kiszoruló gépjárművek átparkolása miatt lakókörnyezetükben nem tudják megoldani a parkolásukat.

3. §-hoz:
A rendelkezés alapján bekerülnek a városműködtetési várakozásra jogosultak körébe az Önkormányzat, vagy az Önkormányzat 100%-os tulajdonában lévő gazdasági társaságok megbízásából közfeladat (pl. útépítés, forgalomtechnika, stb.) ellátásában közreműködő szervezetek.

4. §-hoz:
A rendelkezés a városműködtetési behajtási-várakozási hozzájárulás érvényességi idejét pontosítja.

5. §-hoz:
A rendelkezés a teljes „7/A. Intézményi várakozási hozzájárulások” alcímet módosítja és kodifikálja újra, annak két §-ában a 9/A. és 9/B. §-ban összefoglalva az intézményi várakozási hozzájárulások jogcímeit és kiadásának feltételeit.
6. §-hoz:
A rendelkezés célja, hogy a határozott idejű várakozási hozzájárulásra vonatkozó szabályok a gazdálkodó szervezeteken kívül magánszemélyekre is alkalmazhatóak legyenek, azokra akiknek Zugló területén bejelentett lakóhelyük, vagy tartózkodási helyük van.

7. §-hoz:
A rendelkezés az intézményi várakozási hozzájáruláson belül egy új, rövidebb idejű várakozási hozzájárulást határoz meg, amely negyed éves időtartamú.

8. §-hoz:
A rendelkezés a méltányosság körében egyrészt eltörli azt a korlátozást, hogy évenként legfeljebb kétszer adható ügyvezetői méltányosság rendszám, illetve zónakód tévesztés miatt (, másrészt megtérítteti  a kérelmezővel azt a költséget, amely a kérelem késedelmes benyújtása folytán keletkezett.

9. §-hoz:
A rendelkezés a polgármester által gyakorolható méltányosság körét határozza meg illetve eltörli az évente, üzembentartónként  maximum 2 alkalommal gyakorolható korlátot, továbbá előírja a polgármester részére, hogy döntését megelőzően be kell szereznie az üzemeltető szakmai javaslatát, és a polgármesteri döntésről a Képviselő-testületet havonta tájékoztatnia kell az adatvédelmi szabályok betartásával. 

10. §-hoz:
A rendelkezés az újonnan bevezetésre kerülő díjfizetés köteles várakozási területek tekintetében, az üzemeltetéshez kapcsolódóan lehetőséget biztosít teszt üzemmód alkalmazására, a pótdíjszabás tekintetében biztosít egy rövid türelmi időt lehetőséget teremtve a jogkövető állampolgári magatartás kialakítására. 

11. §-hoz:
A rendelkezés hatályon kívül helyezi a korábbi rendelet 1. sz. mellékletét amely gyakorlatilag egy mellékletben összesítve megismételte a fővárosi parkolási rendelet mellékleteiben alkalmazott a várakozási övezetekre vonatkozó felsorolást, amelynek megismétlése a kerületi parkolási rendeletben szükségtelen.

12. §-hoz:
A rendeletmódosítás hatályba léptető rendelkezését tartalmazza, és kimondja, hogy rendelkezéseit a folyamatban levő ügyekben is alkalmazni kell.

